ועדת הכנסת, כנסת 17, פרוטוקול מספר 215, 2008-02-27 09:00

דוד טל: בוקר טוב, אני פותח את ישיבת ועדת הכנסת.

דוד טל: אני רוצה להתחיל, ברשותכם, בסעיף ב': הצעה לתיקון סעיף 106ו(ב) לתקנון הכנסת בדבר דיווח שרים לוועדות הכנסת, הצעת חבר הכנסת אלדד.

דוד טל: בבקשה, חבר הכנסת אלדד.

אריה אלדד: תודה רבה, אדוני.

אריה אלדד: הגשתי הצעת חוק ברוח זו, אבל שוכנעתי למשוך אותה כדי לכלול את רוח הדברים במסגרת השינוי בתקנון.

אריה אלדד: צר לי שאני מגיע שבועיים-שלושה אחרי שכבר עסקתם באותו עניין, אבל היות שאינני חבר בוועדת הכנסת לא עקבתי מקרוב אחרי הדיונים שלכם.

אריה אלדד: הרעיון הוא ששרים יצטרכו להציג את תוכניות העבודה של המשרדים שלהם בפני ועדת הכנסת הרלוונטית.

אריה אלדד: הנוסח שקיבלתם כשינוי בתקנון אומר שהשר יציג את תוכניות המשרד לעתיד.

אריה אלדד: אני לא מנסה ליצור שינוי סגנוני, אלא יש הבדל מהותי בין תוכנית המשרד לעתיד, שהוא מונח מעורפל, שכן אני יכול לדבר על שאיפתי לסלול הרבה כבישים או הרבה רכבות, ובין תוכנית העבודה, שהוא מונח מינהלי מקובל שאומר מה אני מתכוון לעשות בשנה הבאה, באיזה לוח זמנים, מה עומד מול זה מבחינה תקציבית.

אריה אלדד: תוכנית עבודה, כמו שמוסדות רבים שהכרתי בעבר – צה"ל, משטרה וארגונים אחרים - מציגים בתחילת שנת העבודה תוכנית עבודה לאישור, התוכנית נדונה ויוצאת לדרך מאושרת.

דוד טל: תודה.

דוד טל: אני באופן אישי תומך בהצעה הזאת, אבל אני לא חושב שתהיה בעיה לחברי הכנסת, גם אם נשאיר את הנוסח הקודם.

דוד טל: כשמגיע שר לוועדה מסוימת, ועל פי התקנון הוא מדווח כך וכך, ואתה רוצה לבקש ממנו את התוכניות שלו.

דוד טל: נכון שהוא יכול לומר שלא התכונן לדבר על התוכניות, אבל אז ייראה מאוד מוזר ששר לא יודע מה התוכניות של המשרד שלו לעתיד.

דוד טל: אבל אני חושב שלמען הסר ספק אפשר יהיה להכניס את זה, אם אין הסתייגויות.

ארבל אסטרחן: מוצע להחליף את המילים, במקום "תוכניות המשרד לעתיד" יבוא "תוכנית העבודה".

ארבל אסטרחן: אני תוהה אם אפשר לשלב את הדברים.

אריה אלדד: אפשר להוסיף ו' החיבור.

אריה אלדד: תוכנית עבודה היא מונח מתוחם לשנת עבודה.

דוד טל: אם כך, אנחנו עוברים להצבעה.

דוד טל: הצבעה בעד תיקון סעיף 106ו(ב) לתקנון – 2 נגד – אין ההצעה אושרה

דוד טל: תודה, אנחנו מאשרים.

דוד טל: זה יונח על שולחן הכנסת תוך שבועיים, לאחר מכן זה יקבל תוקף, אם לא יהיו הסתייגויות לגבי התיקון הזה.

דוד טל: 2.

דוד טל: תיקון סעיף 19 לתקנון הכנסת

דוד טל: אנחנו עוברים לנושא הבא על סדר היום, תיקון סעיף 19 לתקנון הכנסת, שישיבות ועדות הכנסת וישיבות הסיעות לא יתקיימו בשעות פעילותה של מליאת הכנסת, אלא אם כן אישר זאת יושב ראש הכנסת, כדי לאפשר לחברי הכנסת להשתתף בדיוני המליאה.

דוד טל: חבר הכנסת סער, בבקשה.

גדעון סער: אדוני היושב ראש, אני רוצה לאבחן בין תיקון סעיף 19 לבין תיקון סעיף 98.

גדעון סער: תיקון 98 הוא סביר וגם מעגן פרקטיקה נוהגת, שבה ישיבות הוועדה ללא אישור יושב ראש הכנסת לא מתקיימות בזמן דיוני המליאה.

גדעון סער: הוא מוסיף את העניין של טעמים מיוחדים, ואין לי התנגדות לכך.

גדעון סער: יוצא שסעיף 2 הוא סעיף סביר ואפשר לתמוך בו.

גדעון סער: לעומת זאת, סעיף 1 הוא ברמת ההזוי.

גדעון סער: באה יושבת ראש הכנסת ומבקשת להתערב במועדי ישיבות הסיעות.

גדעון סער: יכול להיות שאף אחד לא סיפר ליושבת ראש הכנסת - אבל אני מטיל בזה ספק, מאחר שהיא הייתה יושבת ראש סיעה - שסיעה היא אורגן של מפלגה, כמו מזכירות, כמו הנהלה, כמו בית דין של מפלגה.

גדעון סער: אין ליושבת הכנסת, עד כמה שזה יישמע מוזר, סמכות על סיעות הבית, ואין לה סמכות לקבוע את ישיבות סיעות הבית.

גדעון סער: האמת שגם אין צורך בכך, כי בדרך כלל הסיעות לא יושבות בזמן המליאה.

יצחק זיו: אז למה לא לעגן את זה?

גדעון סער: חבר הכנסת זיו, יכול להיות שאין לך מספיק ניסיון, אז אומר.

גדעון סער: אין צורך, מכיוון שזו לא הפרקטיקה.

גדעון סער: בדרך כלל הסיעות מקיימות ישיבות סיעה בימי שני בשעה 14:00.

גדעון סער: אין ועדות באותו זמן ואין מליאה באותו זמן.

גדעון סער: אבל קורה בהחלט בחיים הפרלמנטריים, שתוך כדי דיונים במליאה עולה איזשהו נושא, מתווכחים וצריך לקבל החלטה.

גדעון סער: יש סיעות יותר גדולות ויש סיעות יותר קטנות.

גדעון סער: לסיעת חד"ש, למשל, אין בעיה לקיים מתי שהיא רוצה.

גדעון סער: היא יכולה לעשות את זה בזמן המליאה, היא לא צריכה אפילו כותרת ופרוטוקול.

גדעון סער: יש סיעות שזה יותר קשה להן.

גדעון סער: יש ימים שהמליאה היא משמימה, אבל - אני נותן סיטואציה תיאורטית - נגיד שמחליטים להביא מחוץ לסדר היום את חוק האינטרנט, למשל, שלא היה על סדר היום ופתאום מחליטים שהוא עולה על סדר היום.

גדעון סער: למה?

גדעון סער: ככה, כי זה מה שרוצה סיעה מסוימת.

גדעון סער: אז צריך לגבש עמדה לעניין הצעת חוק, שיש לה משמעויות ענייניות, שלא כל מי שחבר שוועדה מכיר, יש לה משמעויות פוליטיות, ולגיטימי שסיעה תתייעץ בזמן שמתקיים דיון במליאה.

גדעון סער: דרך אגב, גם אי-אפשר למנוע את זה באופן אמיתי, ולכן גם לא ניתן לאכוף כזה דבר באופן אמיתי.

גדעון סער: אם כבר, אפשר להגיד שנשיאות הכנסת לא תקיים ישיבות.

דוד טל: לסיפא שלך אני מסכים, אי-אפשר למנוע את זה.

דוד טל: אני לא רוצה להיכנס למליאה, אני יושב בחדרי, ואני יכול לנהל ישיבה.

גדעון סער: למה נשיאות הכנסת מקיימת דיונים בימי שני בזמן שיש ועדות?

גדעון סער: אפשר להעלות הצעה, ואעלה את זה כהשגה אם הרוב בוועדה שצריך להגביל את הסיעות, שהן לא אורגן של הכנסת.

גדעון סער: הנשיאות היא כן אורגן של הכנסת.

גדעון סער: לכן, אני מציע ללכת בשדרה רחבה, לתקן את סעיף 98 ולשכוח בשלב מוקדם, ובטרם זה יהפוך לפארסה, את הרעיון של תיקון סעיף 19.

גדעון סער: לא לקיים ועדות בזמן מליאה – זה בסדר, הגיוני, מקובל גם הוספת סוגיית הטעמים המיוחדים.

גדעון סער: אין לאסור על קיום ישיבות סיעה בזמן ישיבות המליאה, שכן הסיעה היא אורגן סטטוטורי בדיני המפלגות, היא לא אורגן סטטוטורי בכנסת.

גדעון סער: יש לה מעמד בתקנון הכנסת, כי המשטר הוא סיעתי, אבל זה יצור של המפלגות ולא צריך לפלוש אליו.

גדעון סער: גם לא ניתן להגביל את אלי אפללו, כשהוא מחליט לכנס את סיעת קדימה.

גדעון סער: גם אם ראש הממשלה ביפן והוא רוצה לקיים התייעצות בסוגיית ירושלים, לא ניתן למנוע את זה ממנו.

יצחק זיו: בזמן המליאה הוא לא יכול לעשות את זה, אלא אם זה באישור יושבת ראש הכנסת.

דוד טל: אלי אפללו אכן כינס ישיבת סיעה בנושא ירושלים, נושא חשוב.

דוד טל: אני חושב שהיית צריך לתמוך בדבר הזה.

דוד טל: אבל הוא לא כינס את הישיבה בזמן דיון במליאה.

גדעון סער: אני תומך בכינוס, אני תומך בעיתוי הכינוס, אני תומך בהחלטת הכינוס.

דוד טל: האמת היא שאי-אפשר למנוע משום סיעה להתכנס מתי שהיא תרצה.

אלי אפללו: הוא מזכיר את שמי, אני יכול לענות?

אלי אפללו: במצע של קדימה כתוב עניין ירושלים באופן ברור.

אלי אפללו: זה לא משהו חדש.

דוד טל: הוא אמר שהוא בעד, הוא תומך.

דוד טל: חבר הכנסת רותם, בבקשה.

דוד רותם: אדוני היושב ראש, אני חושב שחבר הכנסת סער צודק לגבי תיקון סעיף 19.

דוד רותם: אגיד יותר מזה, אני באמת חושב שצריך להכניס סעיף שהנשיאות לא תקיים את ישיבותיה בשעה שיש ישיבות ועדה.

דוד רותם: השבוע לא השתתפתי בישיבת הנשיאות כי הייתי צריך להשתתף בישיבת ועדה, שהיה בה חוק חשוב.

דוד רותם: בהחלט אפשר לתאם את הדברים.

דוד טל: אגיד לך איפה הבעיה, בשעות הבוקר עד הצהרים תמיד יש ישיבות ועדה.

דוד טל: ייווצר מצב שהנשיאות צריכה לשבת אחרי הצהרים, והיא צריכה כבר להכין את סדר היום, אילו הצעות מתקבלות ואילו הצעות לא מתקבלות.

דוד טל: אני חושב שזה בהחלט מידתי, משום שאם אתה סגן יושב ויש נושא שאתה לא יכול להגיע אליו, יש לך אפשרות לשלוח מישהו אחר.

דוד רותם: לנשיאות אי-אפשר, רק לוועדות.

דוד טל: לוועדה.

דוד טל: הנשיאות צריכה לסדר את סדר היום לכולנו, בלי שום הבדלים.

דוד רותם: נכון, אבל אפשר בשעה יותר מאוחרת.

דוד טל: יתייחס לזה המזכיר, הוא מכיר את סדרי העבודה.

דוד רותם: לגבי סעיף 98, אני חושב שצריך לקבוע בצורה החלטית: ישיבות של ועדות הכנסת בשעה שבה מתקיימת ישיבה של הכנסת, נקודה.

דוד רותם: לא צריך טעמים מיוחדים.

דוד רותם: מה קורה?

דוד רותם: הרבה פעמים יושב ראש ועדה ממשיך את הדיון, בטלפון הוא מקבל אישור, חברי הוועדה כבר רצו למליאה.

דוד רותם: הם לא יודעים בכלל שהדיון ממשיך להתקיים, כי הוא קיבל את האישור טלפונית.

דוד טל: יושב ראש ועדה בדרך כלל מודיע לחברי הכנסת.

דוד רותם: חבר הכנסת טל, הייתי נוכח בכמה ועדות, שבשעה 4:00 פתאום הודיעו שיש אישור להמשיך את הישיבה.

דוד טל: זה לא בסדר.

דוד רותם: אני חושב שבזמן שיש ישיבה של הכנסת, אין ישיבה של הוועדות.

דוד רותם: הייתה לנו בחוק התקציב בעיה כזאת, אז עשו הפסקה של חצי שעה, קיימו ישיבת ועדה, והחזיקו אותי עד 12:30 בלילה כדי להניח על השולחן.

דוד טל: חייבים לאפשר את הדברים החריגים האלה.

דוד טל: אי-אפשר להתנהל אחרת.

גדעון סער: למשל, את חוק רמת הגולן היה צריך לאשר ביום אחד, כי זה היה מאוד חשוב.

גדעון סער: אז ועדת החוקה קיימה דיון בזמן שהמליאה התקיימה.

גדעון סער: וברוך השם, באותו יום אושר אותו חוק בקריאה ראשונה, שניה ושלישית.

גדעון סער: לא היית מתנגד.

דוד רותם: לא.

דוד טל: אני חושב שכמעט בכל סעיף צריך מפלט לדברים חריגים, שיהיו במשורה.

דוד רותם: צריך שהאישור הזה יהיה מראש ולא בדקה ה-90.

דוד טל: יש נושאים שוועדת הכנסת מתכנסת מעכשיו לעכשיו לדון בהם.

דוד טל: אני מאוד משתדל שזה לא יקרה, אבל אני יודע שיש מקרים שבהם אני חייב לכנס מהרגע להרגע.

דוד טל: ועדת הכספים, למשל, צריכה להתכנס.

דוד טל: משך יושב ראש את החוק, צריך לנהל דיון.

דוד טל: אז מה תגיד?

דוד טל: עוצרים את הכנסת, הוועדה לא תנהל דיון על הצעת החוק שנמשכה ונדלג על הצעות החוק?

דוד רותם: לא, נגיד שתהיה הפסקה של רבע שעה בדיוני המליאה.

אורי אריאל: אין חיה כזאת.

דוד רותם: בסדר.

דוד רותם: זה בדיוק העניין, רצים לוועדה וחוזרים מהוועדה.

דוד טל: תודה.

דוד טל: בבקשה, אדוני המזכיר.

איל ינון: רציתי להציע שאעביר את ההערות שנשמעו פה לעניין סעיף 19(ג) לתקנון ליושבת ראש הכנסת, שתשקול אותן.

איל ינון: אני חושב שהן הערות שראויות להישקל.

דוד טל: אי-אפשר לקבל את זה משום שאי-אפשר למנוע ממני לשבת בדיון סיעה.

דוד טל: אני לא רוצה לשבת בדיוני המליאה.

איל ינון: אני לא בא לחלוק, אני רק רוצה לומר למען הסר ספק שאני חושב שהכוונה של יושבת ראש הכנסת מאחורי ההצעה לא הייתה להתערב במשטר המפלגתי או הסיעתי, אלא לכבד את המליאה, בדיוק כמו סעיף 98.

איל ינון: אבל נשמעו הערות, אני חושב שאלה הערות ענייניות שראוי להביא אותן בפניה.

איל ינון: לכן, אני מבקש, אם מתכוונים להחליט, אז להפריד בין שני הסעיפים.

איל ינון: את החלק השני אפשר לקבל.

דוד טל: תודה.

דוד טל: חבר הכנסת אריאל, בבקשה.

אורי אריאל: אקצר, כי אני יכול להסכים עם דברי מזכיר הכנסת.

אורי אריאל: אני מקווה שהוא יצליח לשכנע את יושבת הראש, שהסעיף הזה יכול להיעלם.

אורי אריאל: אני רוצה להציע לך, שאם משיקוליה היא תחשוב שזה חשוב, לעשות אצלה ישיבה עם ראשי הסיעות.

אורי אריאל: זה לא נוח פה.

דוד טל: אני חושב שאנחנו די משוכנעים.

אורי אריאל: לסעיף השני אני מסכים, אלה החיים.

אורי אריאל: חבר הכנסת רותם, בוועדות בדרך כלל אין שום בעיה שיהיה קיזוז, כי יושבים שניים מאלה ושניים מאלה.

אורי אריאל: הסעיף השני הוא נכון, הוא עוזר למליאה ולתפקוד, וזה בסדר.

דוד טל: תודה.

דוד טל: חברת הכנסת יחימוביץ, בבקשה.

שלי יחימוביץ': הגעתי הרגע, ואם הדברים נאמרו תעצרו אותי, אבל בכל זאת תנו לי להגיד משפט או שניים.

שלי יחימוביץ': נדהמתי לראות את עניין הסיעות.

שלי יחימוביץ': מה פתאום שיושבת ראש הכנסת תאשר או לא תאשר לסיעה לקיים דיון שלה בזמן המליאה?

שלי יחימוביץ': אולי גם חברי כנסת שלא מעוניינים להשתתף בדיון יצרכו לקבל אישור מיוחד?

אלי אפללו: זה מעניין, רעיון טוב.

שלי יחימוביץ': רעיון מצוין, יכול להיות שהוא גם יגיע.

דוד טל: אני לא רוצה להפסיק אותך, אבל אלה דברים שנאמרו.

שלי יחימוביץ': הסיעות הן ישות אוטונומית.

שלי יחימוביץ': שמעתי את הסיפא של הדברים שנאמרו פה לגבי הוועדות – ברור שיש בזה היגיון רב, אבל כן צריך לאפשר לוועדות לקיים דיון.

שלי יחימוביץ': בחוק ההסדרים עשינו את זה כל הזמן.

שלי יחימוביץ': עלינו וירדנו לוועדת הכספים, וזה לא פוגע בדיון במליאה כיוון שאנחנו ממילא מקזזים אחד את השני.

דוד טל: זה חלק מהעבודה הפרלמנטרית.

שלי יחימוביץ': לעניין הסיעות, זה פשוט סעיף מחוצף.

שלי יחימוביץ': סיעה היא סוברנית להחליט מתי היא יושבת, באיזה שעות.

דוד טל: אי-אפשר לחייב סיעה.

דוד טל: נניח שזה היה מתקבל ואני וסיעתי רוצים להתכנס.

דוד טל: לא רוצים לשבת במליאה.

דוד טל: אף אחד לא יקשור אותי ויביא אותי בכוח למליאה.

דוד טל: אבל אני מבין גם את הצד השני, של יושבת ראש הכנסת.

דוד טל: אם הייתי יושב ראש הכנסת ומגיע אורח רם מעלה, כמו נשיא אוקראינה ויושב ביציע, והאולם ריק מאדם.

דוד טל: זו בושה בשבילנו.

אורי אריאל: אתה יודע מה יקרה: ישבו תשעה ח"כים, במקרה כולם מהאיחוד הלאומי, וישתו קפה יחד באיזה חדר.

אורי אריאל: אתה אוסר עליהם לשתות קפה?

דוד טל: זו גזירה שאי-אפשר לגזור אותה, מהסיבה הפשוטה שאם אני לא רוצה להגיע למליאה אף אחד לא יביא אותי, גם לא נשיא אוקראינה.

דוד טל: אבל מבחינת זווית הראייה של יושב ראש הכנסת – לו אני הייתי יושב ראש הכנסת - יכול להיות שהייתי - - -

שלי יחימוביץ': אני בטוחה שלא היית מביא סעיף כזה.

שלי יחימוביץ': לשיטתך, אדוני היושב ראש, כל חבר כנסת צריך אישור מיוחד מיושבת ראש הכנסת, אחרת יהיה ביזיון למליאה.

דוד טל: תודה.

דוד טל: חבר הכנסת זיו, בבקשה.

יצחק זיו: לנו ידוע שכל חבר כנסת יכול להחליט אם הוא נכנס למליאה או לא.

יצחק זיו: אני לא חושב, אם נסתכל על הסעיף הקטן הזה - -

גדעון סער: אולי נעשה צווי הבאה למליאה?

יצחק זיו: - - מטעמים מיוחדים.

דוד טל: אם תאפשר לכל יושב ראש ועדת להוציא צו הבאה, אני אתמוך בזה.

גדעון סער: צווי הבאה בכפיה, כדי שתהיה נוכחות במליאה.

גדעון סער: נגביר את מצבת הסדרנים.

דוד טל: אבל אז הסמכות תהיה אצל ראשי הוועדות.

יצחק זיו: רשום בפסקה מטעמים מיוחדים, זאת אומרת שזה לא נעשה כלאחר יד.

שלי יחימוביץ': אני מציעה שתהיה קריאה ראשונה, שניה ושלישית, קריאות אזהרה לחברי כנסת שהם לא במליאה.

יצחק זיו: אני נהנה מההערות האלה.

יצחק זיו: אני מסתכל על הנקודה, שזה נעשה מטעמים מיוחדים.

יצחק זיו: זאת אומרת, זה לא נעשה כלאחר יד.

יצחק זיו: הרי יושבת ראש הכנסת פועלת בכל דבר בשיקול דעת.

שלי יחימוביץ': סליחה, אני רוצה שנצביע על האמירה הזאת, שיושבת ראש הכנסת פועלת בכל דבר בשיקול דעת.

שלי יחימוביץ': איזו מין אמירה גורפת זו?

דוד טל: אבל זכותו לומר את זה.

אלי אפללו: מה זה הדבר הזה?

אלי אפללו: שיקול הדעת - - - ?

דוד טל: חבר הכנסת אפללו, מה קרה?

אלי אפללו: מה זה המילים האלה?

גדעון סער: חבר הכנסת זיו צדק לגבי היושבת ראש הנוכחית, אבל יש חשש שלא כל יושב בעתיד ינהג באופן דומה.

יצחק זיו: אני מקבל את הצעת המזכיר.

דוד טל: אם כך, נאשר רק את החלק השני, לגבי דיונים בוועדות.

ארבל אסטרחן: אם זה יאושר יבוטלו שתי כוכביות, שקיימות היום בתקנון ומהוות החלטות ישנות של ועדת הכנסת.

ארבל אסטרחן: אחת אומרת שאין לקיים ישיבות ועדה בזמן מליאה, אלא באישור יושב ראש הכנסת.

ארבל אסטרחן: זו החלטה של ועדת הכנסת מ-81', שעכשיו מוצע לעגן אותה.

ארבל אסטרחן: יש עוד החלטה של ועדת הכנסת מ-91', שאומרת שוועדה שמקיימת ישיבה באישור יושב ראש הכנסת תפסיק את הישיבה בעת ההצבעה במליאה ותמשיך לאחר מכן.

דוד טל: אבל למה זה סותר?

דוד טל: אנחנו משאירים כאן את הסמכות.

דוד טל: ישיבות ועדות הכנסת לא יתקיימו, ואם יושב ראש ועדה ירצה לקיים ישיבה, הוא יצטרך את האישור של יושב ראש הכנסת.

דוד רותם: ואם יש הצבעה במליאה - - -?

יצחק זיו: אם יש הצבעה ילכו להצביע ויחזרו.

ארבל אסטרחן: יש החלטה של ועדת הכנסת שאומרת שאם ניתן אישור יושב ראש הכנסת לוועדה לקיים ישיבה, היא תפסיק את הישיבה כשיש הצבעה במליאה.

גדעון סער: זה לא מתבצע.

גדעון סער: יכול להיות שיש החלטה כזאת של ועדת הכנסת, אבל מתקיימות ישיבות ועדות בזמן הצבעות במליאה, והן לא נפסקות.

ארבל אסטרחן: אז בעצם מוחקים את הכוכביות האלה.

ארבל אסטרחן: אני חושבת שכשיושבת ראש הכנסת נותנת אישור היא יכולה להגיד ליושב ראש הוועדה: דע לך, אמורה להיות הצבעה.

גדעון סער: זה אישור בתנאים.

גדעון סער: יכול שתאשר - - -

דוד טל: הוא צריך לקבל ממנה אישור, היא יכולה להגיד שהאישור מותנה בזה שאם מתקיימות הצבעות הוא משחרר את חברי הכנסת להצביע.

דוד רותם: תרשמו: מטעמים מיוחדים ובתנאים שתקבע.

גדעון סער: הבעיה היא לא רק מה קורה כשיש הצבעה במליאה.

גדעון סער: הבעיה שצריך לחשוב עליה היא מה קורה כשיש הצבעות במקביל, בוועדה ובמליאה.

גדעון סער: זאת הבעיה האמתית.

גדעון סער: אם רק למעלה מתקיימת הצבעה, אז בסדר, אתה מקזז.

גדעון סער: אבל כזה מתקיים במקביל זאת בעיה.

דוד טל: אומרת לי מנהלת הוועדה שכשהיא מבקשת להמשיך בדיונים בזמן מליאה, בדרך כלל מגבילים אותם, רושמים להם שבזמן הצבעה יש להפסיק את הדיונים ולאפשר לחברי הכנסת לעלות להצבעה, ורק לאחר מכן להמשיך.

דוד רותם: השאלה היא אם לא צריך סמכות להתנות.

דוד טל: היא צריכה לתת לך את האישור?

דוד טל: אז היא יכולה להגביל אותך.

דוד רותם: אם היא אישרה את קיום הישיבה הוועדה, איפה כתוב שהיא יכולה להגביל?

איל ינון: אפשר להוסיף את זה, למען הסדר הטוב.

גדעון סער: "בתנאים שתקבע" זה מונח משפטי.

גדעון סער: היא רשאית לאשר או לא לאשר הצבעות.

דוד טל: נשאיר את הסעיף כמות שהוא ונוריד את הכוכביות.

ארבל אסטרחן: לציין בתנאים שתקבע או לא לציין?

דוד טל: לא צריך לציין, אבל הוא רשם.

דוד רותם: למה לא?

דוד טל: זה מובן מאליו.

דוד טל: אין בזה שינוי.

דוד טל: אתם רוצים את התוספת "בתנאים שהיא תקבע"?

שלי יחימוביץ': לא נראה לי.

דוד טל: גם לי לא נראה, אבל אין לי בעיה להצביע בעד זה.

דוד טל: רבותיי, אנחנו משאירים את הסעיף הזה עם התוספת הזו.

דוד טל: מי בעד תיקון סעיף 98 לתקנון?

דוד טל: הצבעה בעד - פה אחד נגד – אין תיקון סעיף 98 לתקנון אושר

דוד טל: תודה, התיקון אושר.

דוד טל: 3.

דוד טל: תיקון סעיף 135 לתקנון הכנסת

דוד טל: אנחנו עוברים לסעיף הבא, תיקון סעיף 135 לתקנון הכנסת.

דוד טל: אדוני המזכיר, בבקשה.

איל ינון: אנחנו רוצים לעגן את הנוהג שהתפתח בוועדת הכנסת, שכאשר הוועדה פוטרת מחובת הנחה - המונח היותר נכון הוא חובת המתנה - הצעת חוק, היא תובא באופן שגרתי לדיון מוקדם לא באותו שבוע שבו ניתן הפטור בוועדה.

איל ינון: לא מעט חברי כנסת מקבלים פטור בוועדה, והפטורים הם לרוב בימי שלישי, והם רוצים להעלות את ההצעה ביום רביעי.

איל ינון: הצעות כאלה חוסכות לעצמן זמן של 45, אנחנו מציעים שבאופן שגרתי הן ימתינו לשבוע הבא, אלא אם כן יש נסיבות מיוחדות.

שלי יחימוביץ': למה?

איל ינון: בגלל שצריך לאפשר לממשלה, צריך לאפשר לחברי כנסת - - -

גדעון סער: שיהיה יותר נוח לממשלה.

גדעון סער: תגיד את זה.

גדעון סער: אין שום סיבה אחרת.

דוד טל: זה רשום גם בדברי ההסבר.

גדעון סער: אולי יש סיבה ולא ידענו, אז תגיד.

דוד טל: הוא אמר, וזה רשום בצורה מפורשת בדברי ההסבר.

גדעון סער: לכל סעיפי הפאניקה האלה אין מקום.

דוד טל: בדברי ההסבר נאמר שזה ייתן פרק זמן גם לחברי הכנסת לשקול את זה וגם לממשלה לגבש עמדה.

דוד טל: חבר הכנסת אריאל, בבקשה.

אורי אריאל: לשם שינוי, אני רוצה לחזק את ידי המזכיר ואת מי שהכין את ההצעה הזאת.

אורי אריאל: תפסיקו לעשות היסטריה.

אורי אריאל: הרי יש 45 יום, שיש בהם היגיון: משרדי הממשלה צריכים להגיב וכן הלאה.

אורי אריאל: בדרך כלל זה לא קריטי לחכות 45 יום.

אורי אריאל: הכנסת אומרת שיש מקרים שזה כן קריטי, ולכן יש פטור מחובת הנחה.

אורי אריאל: אני חושב שהדרישה הזאת, בעיקר כשהיא משאירה פתח לטעמים מיוחדים - - -

איל ינון: אם יש חוק כמו חוק הגולן, שרוצים להעביר באותו יום, יש אפשרות לעשות את זה.

איל ינון: אבל השגרה - - -

דוד רותם: אם ועדת הכנסת תאשר.

דוד רותם: זו ועדה פוליטית.

איל ינון: בסדר, שתאשר.

אורי אריאל: הכול פוליטיקה פה, וזה בסדר גמור.

אורי אריאל: יש טעמים מיוחדים, ואפשר להשתמש בזה כשיש טעמים מיוחדים.

אורי אריאל: אפשר לצפות שחבר כנסת לממשלה, לראש ועדה, לציבור, לכל אחד שבוע ימים, אלא אם יש משהו מספיק דחוף, ואז יפתרו אותו.

אורי אריאל: אני בעד הסעיף הזה.

דוד טל: תודה רבה.

דוד טל: יושב ראש ועדת הכנסת הוא תמיד מהקואליציה, בדרך כלל ממפלגת השלטון.

דוד טל: דרך אגב, אני נוהג שלא כמו שנהגו חבריי בעבר – בר-און ואחרים - וכשמגיע אליי פטור או כל נושא אחר – ותעיד על זה מנהלת הוועדה - אני מבקש להביא את זה מיד לדיון, בין אם זה ביום שני, שלישי או רביעי.

דוד טל: אני לא משאיר במגירותיי אף לא נושא שאני לא מביא על השולחן.

דוד טל: אבל אני גם איש פוליטי.

דוד טל: אני יכול לקבל פטור מחובת הנחה של חבר הכנסת אריאל, שאני יכול לתמוך בו בכל לבי, אבל נניח שהדבר הזה לא התקבל, פשוט לא אביא את זה לדיון השבוע הזה, אביא את זה רק ביום שני לאחר מכן.

דוד טל: בינתיים, אגלה את אוזנה של הממשלה או של יושב ראש הקואליציה שיש הצעות כאלה וכאלה, הממשלה תוכל לגבש את עמדתה.

דוד טל: אז ייווצר מצב שאם מקבלים את זה, לפני שהממשלה התערבה התערבות גסה במהלכים בוועדה, שחברי הוועדה יאשרו את הפטור.

דוד טל: יכול להיות שלאחר מכן הם יתנגדו להצעת החוק במליאה, אבל זה משהו אחר.

דוד טל: אם לא אנחנו לא מקבלים את זה כרגע אנחנו מפסידים במשהו.

דוד טל: אנחנו מפסידים את זה שחבר הכנסת אריאל, למשל, שהוא יכול היה לקבל פטור מחובת הנחה בוועדה.

דוד טל: לאחר מכן יכול להיות שהממשלה תצביע נגד.

דוד טל: אם הוא מקבל פטור ואני מאפשר לממשלה לגבש את עמדתה והוא יכול להביא את זה רק ביום שני או שלישי הבא, אני לא רואה בזה דבר נורא.

דוד טל: מה גם שעל פי התקנון הוא היה צריך להמתין 45 יום, והמתין שלושה ימים.

דוד טל: לכן אני חושב שהדבר לא כצעקתה.

דוד טל: זה בדיוק מהצד השני של ההצעה הראשונה שדיברנו עליה.

דוד טל: זה דבר שלא תוכל למנוע אותו.

דוד טל: חברת הכנסת יחימוביץ, בבקשה.

שלי יחימוביץ': אני חולקת עליך.

שלי יחימוביץ': כל המטרה של הסעיף הזה היא להצר את צעדיהם של חברי הכנסת וליצור פער הולך וגדל בין האופציות שעומדות לרשות הממשלה בהצעות החוק שלה לבין האופציות שעומדות לרשות חברי הכנסת.

שלי יחימוביץ': הממשלה יכולה לקבל פטור מחובת הנחה תוך 48 שעות, המטרה כאן היא להרחיב את הטווח, להגדיל את מספר הימים שאנחנו צריכים לחכות אחרי שקיבלנו פטור מחובת הנחה.

שלי יחימוביץ': נכון, אני מודה, לפעמים יש זילות של הפטור מחובת הנחה.

דוד טל: דרך אגב, החלטנו השבוע שנצמצם את זה.

דוד טל: אמרתי בצורה מפורשת השבוע, בין אם אלה בקשות פטור של הקואליציה ובין אם בקשות פטור של האופוזיציה - - -

גדעון סער: תשלים את המשפט, זה דבר מאוד חשוב.

גדעון סער: "החלטנו", אני לא יודע מי זה החלטנו?

גדעון סער: הוועדה החליטה?

גדעון סער: מה זה: בין קואליציה ובין אופוזיציה?

גדעון סער: הקואליציה היא נגד פטור והאופוזיציה היא בדרך כלל בעד פטור.

גדעון סער: אז אם החלטת לפגוע במשהו בזכויות של חברי הכנסת אז תגיד, תשלים את המשפט.

דוד טל: לא החלטתי לפגוע בשום זכויות.

גדעון סער: אז מה "החלטתם"?

דוד טל: החלטתי שאצמצם במשורה, אדאג שלא יהיו פטורים בצורה אינפלציונית.

דוד טל: זה בסדר?

גדעון סער: אדוני התחיל לדבר על עצמו בצורת רבים?

שלי יחימוביץ': ממתי זה חל?

דוד טל: זה עוד לא חל.

דוד טל: אני גם רוצה להגיש הצעת תיקון לנושא הזה, שנצמצם את פרק הזמן של חובת ההנחה של חברי הכנסת.

גדעון סער: בטח, רק להצר צעדים, כי אתם בפאניקה.

גדעון סער: ככה זה כשמאבדים שליטה.

דוד טל: מה הקשר?

גדעון סער: כל ההצעות האלה הן הצעות להצר צעדים, כי אתם בפאניקה.

דוד טל: גדעון, אני מניח שיש לי עדיין קרדיט אצלך.

גדעון סער: אמרת "אנחנו".

גדעון סער: לא אמרתי שאתה בפאניקה, דברת בלשון רבים.

גדעון סער: אלה שהחליטו אתך, הם בפאניקה.

דוד טל: בקטע הזה הפאניקה לא עובדת עליי בשום צורה.

דוד טל: הם יודעים גם שהם לא יכולים להשתמש בי.

שלי יחימוביץ': יש מגמה שעוברת כחוט השני בין כל ההצעות האלה, והיא להגביל את חברי הכנסת ולהצר את צעדיהם, ולאפשר לממשלה יותר חופש פעולה.

שלי יחימוביץ': לממשלה לא חסר חופש פעולה.

דוד טל: איזה חופש פעולה?

שלי יחימוביץ': אתה פשוט מרחיב את הפער בין היכולות של חברי הכנסת לבין היכולות של הממשלה.

שלי יחימוביץ': נורא פשוט.

שלי יחימוביץ': אתה מצר צעדיהם של חברי הכנסת.

שלי יחימוביץ': פטור מחובת הנחה, יש לו טעם לפגם.

גדעון סער: סליחה, מה קיימים?

גדעון סער: אז תגביל גם את הממשלה.

גדעון סער: גם הממשלה תוכל רק בשבוע הבא.

שלי יחימוביץ': אני מסכימה עם חבר הכנסת סער.

שלי יחימוביץ': אני מסכימה שנחכה, אם הממשלה תחיל את זה על עצמה.

קריאה: יושב אדם, מחווה דעה.

קריאה: הוא עובד ציבור בכלל.

גדעון סער: לא, לא מותר לו להגביל נבחרי ציבור.

אלי אפללו: הוא לא הגביל, הוא אמר.

אלי אפללו: מה אתה תוקף אותו?

דוד טל: חברת הכנסת יחימוביץ באמצע זכות דיבור.

שלי יחימוביץ': אני מסכימה, אבל במקביל שהממשלה תתחייב בדיוק לאותו דבר, שחברי הכנסת והממשלה יהיו כפופים לאותן מגבלות.

שלי יחימוביץ': בבקשה.

אורי אריאל: אלא במקרים מיוחדים יהיה להם פטור.

שלי יחימוביץ': כמו שזה נראה עכשיו - - -

גדעון סער: גם אני מוכן להגבלה הדדית.

דוד טל: מי יקבע?

דוד טל: יושבת ראש הכנסת?

אורי אריאל: לא, ועדת הכנסת, מטעמים מיוחדים.

אורי אריאל: אותו הדבר.

אורי אריאל: ממשלה וחברי כנסת – אותו הדבר.

דוד טל: ומי יקבע.

אורי אריאל: אלא אם כן אישרה זאת ועדת הכנסת מטעמים מיוחדים.

דוד טל: חבר הכנסת סער, בבקשה.

גדעון סער: אני רוצה לדבר לחבר הכנסת אריאל, שיודע שלכל קואליציה תמיד יש רוב - - -

שלי יחימוביץ': באתי לכאן בלי לדעת מה הסעיפים, לא בכוונת מכוון.

שלי יחימוביץ': כל סעיף כאן הוא יותר מטורף מרעהו.

דוד טל: רבותיי, התגבשו האלה התגבשו במשך תקופת זמן ארוכה.

דוד טל: עוד הרבה לפני שנה, אני צודק?

איל ינון: לא הייתי פה לפני שנה.

איל ינון: אני לא יודע לומר לך.

שלי יחימוביץ': מי גיבש את הדבר הסהרורי הזה?

דוד טל: רבותיי, אנחנו מביאים את זה לדיון והצבעה.

גדעון סער: הצבעה על מה?

גדעון סער: כי קודם לא הייתה הצבעה על הסעיף.

דוד טל: אני מדבר באופן כללי.

דוד טל: את הנושאים הללו אנחנו מביאים לכאן לדיון והצבעה.

דוד טל: תחליט הוועדה הנכבדה הזו לתמוך בזה - זה ייכנס.

דוד טל: לא יתמכו בזה – אז זה לא ייכנס.

שלי יחימוביץ': אני מפצירה בכם לא לשתף עם זה פעולה.

שלי יחימוביץ': אנחנו קודם חברי כנסת.

דוד טל: סיימת לדבר, חבר הכנסת סער ברשות דיבור.

אלי אפללו: גדעון - שלי, גדעון – שלי.

אלי אפללו: מה, זה דו-שיח?

דוד טל: אני צמוד לרשימה.

דוד טל: אולי נעביר איזה תיקון לתקנון, שיושב ראש הקואליציה יוכל לדבר הראשון תמיד.

אלי אפללו: לא, אני מוכן לוותר.

גדעון סער: יש מכנה משותף לכל ההצעות שמובאות היום לדיון: זאת שבאה להגביל חברי כנסת בפטור מחובת הנחה, זו שבאה להגביל את הסיעה, זאת שבאה להגביל את היכולת לנייד הצעות חוק לפי הצעה שלישית – שבה עוד לא התחלנו את הדיון.

גדעון סער: אלה הצעות נוחות של השלטון, שבא להגביל את חברי הכנסת, וזה נעשה מתוך פאניקה.

גדעון סער: לא נטפל בכפפות של משי במגמות האלה, אני מודיע את זה.

גדעון סער: על כל דבר כזה יהיה מאבק, כי אלה דברים שאין להם שום הצדקה.

גדעון סער: היום הממשלה מביאה הצעות תוך שעות, חבר הכנסת אריאל.

גדעון סער: יש רוב קואליציוני, הוא מאשר, יש להם יומיים, 48 שעות - - -

אורי אריאל: שכנעת אותי לסגור גם על הממשלה.

גדעון סער: אבל הבעיה היא אחרת, כשהממשלה תביא לפה פטור מחובת הנחה יש לה יתרון אחד, שיש לה רוב קואליציוני מובטח.

גדעון סער: אתה יוצא מנקודת מוצא שבה יש לממשלה פור, ואתה מגדיל את הפור.

גדעון סער: יש לכם פור - - -

דוד טל: בכמה, גדעון?

דוד טל: תהיה מידתי.

גדעון סער: אתם מוכנים שזה יהיה עניין של שעות, שהממשלה תביא.

גדעון סער: אתה נותן לנו שבוע, ואתה מוכן שהממשלה תביא תוך שעות.

דוד טל: אני לא נותן להם בעוד חודשיים, אני נותן בעוד - - -

גדעון סער: אל תגיד "נותן להם".

גדעון סער: אתה חבר כנסת, אתה לא מייצג פה את הממשלה.

גדעון סער: ממתי הכנסת ניסתה להגביל את עצמה?

דוד טל: אני חבר כנסת, ואני מאפשר לחברי הכנסת לומר את דברם.

גדעון סער: הייתי יושב ראש קואליציה בבית הזה, מעולם לא ניסיתי לשנות את כללי המשחק.

דוד טל: אל תביא את זה כדוגמה.

גדעון סער: לא ניסיתי לשנות תקנון פעם אחת.

גדעון סער: עשיתם קרקס.

דוד טל: אני מציע לך לא להביא את כדוגמה.

דוד טל: אתם דרסתם ברגל גסה כל חלקה טובה.

גדעון סער: אדוני יזכור שהוא יושב ראש.

דוד טל: אני זוכר.

גדעון סער: אני לא משוכנע.

דוד טל: אני זוכר, אני זוכר.

גדעון סער: מעולם לא נגענו בכללי המשחק, מעולם לא באנו לשנות את התקנון.

דוד טל: אתה רוצה שאזכיר לך?

גדעון סער: אדוני בודה מהרהורי ליבו.

דוד טל: אזכיר לך.

דוד טל: ביקשתי התייעצות סיעתית.

דוד טל: נניח ששלי ביקשה התייעצות סיעתית.

דוד טל: זה נראה לך סביר שיושב ראש ועדה יאמר: התייעצות סיעתית חצי דקה, ואחר כך אני מצביע?

דוד טל: להתייעצות סיעתית יש מטרה.

דוד טל: פניתי אז לאלה שישבו בראש, בר-און וגדעון, אמרתי להם: תגידו לי עשר דקות, חמש דקות.

דוד טל: תקבעו אתם את הזמן, אבל שיהיה איזה פרק זמן שבו אני באמת יכול להתייעץ.

דוד טל: שום דבר.

דוד טל: גם בנושא הריביזיה, התכוונתי שלא יהיה מצב שהכוח יהיה אצל יושב ראש הוועדה.

דוד טל: אמרתי את זה אז, ואני מסכים לזה גם היום.

דוד טל: כשמתבקשת רביזיה צריך לתת פרק זמן קבוע לרביזיה, שיושב ראש הוועדה לא ינצל קוניקטורה כזו או אחרת בגלל שיש רוב לקואליציה או אין.

דוד טל: אז יגידו רביזיה אפשרית, אבל לפחות פרק זמן של רבע שעה, 20 דקות, חצי שעה.

דוד טל: שיקבעו.

דוד טל: הם לא היו מוכנים לשמוע את זה.

דוד טל: זה לא שינוי?

דוד טל: זה היה בסדר?

דוד טל: זה היה נכון?

קריאה: יהיו הצבעות היום?

דוד טל: לא, לא יהיו הצבעות.

דוד טל: אני קובע את סדר היום, לא יהיו הצבעות.

דוד טל: אני רוצה לדון בנושאים הללו.

דוד טל: הייתי ברשות דיבור, אני ממתין לסיום הצעתו של אדוני.

דוד טל: אני חושב שהדברים האלה נכונים גם היום.

דוד טל: מי שרוצה לתמוך בעבודה פרלמנטרית של חברי הכנסת, צריך לתת להם גם את הכלים הללו, שלא לנצל רוב קואליציוני כזה או אחר ולדרוס כל חלקה טוב.

דוד טל: נתתי את זה רק כדוגמה.

גדעון סער: בדוגמה אדוני אמר את הכול.

גדעון סער: התייעצות סיעתית, מהו פרק הזמן, זה דבר שמקדמת דנא היה נתון לשיקול דעתו של היושב ראש.

גדעון סער: היו יושבי ראש שעשו שימוש כזה, היו שעשו שימוש אחר.

גדעון סער: אתם באים לשנות את כללי המשחק.

גדעון סער: זה ההבדל.

גדעון סער: אתם באים לפגוע בחברי הכנסת, בעבודה שלהם, באופן שיטתי בכל הצעה מהתיקונים.

גדעון סער: יש פרקטיקה והיא קובעת.

גדעון סער: בלמעלה מ-90% של המקרים מקבלים על עצמם חברי הכנסת לא להעלות באותו שבוע.

גדעון סער: זאת הפרקטיקה.

גדעון סער: אבל הפרקטיקה לא מספיקה לכם, כי אתם בלחץ.

גדעון סער: אז מה אתם אומרים?

גדעון סער: נסגור את כל הסדקים, נסכור את העניין באופן טוטלי.

גדעון סער: אם הממשלה יכולה לקצר - - -

דוד טל: גדעון, אני יכול להעיד שזה לא כך, ואתה מאמין לי שזה לא כך.

גדעון סער: אני ברשות דיבור כרגע.

גדעון סער: אם הממשלה יכולה לקבל קיצור לשעות על דבר – ואנחנו יודעים מה זה תזכיר חוק וטיוטת חוק ממשלתית, עברו על זה חודשים – אבל היא יכול לבוא לוועדה הזאת ולקבל את זה תוך שעות.

גדעון סער: ולחברי כנסת אתה אומר שהם לא יכולים לחכות ימים, הם יכולים לחכות שבוע.

גדעון סער: כשיש רוב בוועדת הכנסת שחושב שהדבר דחוף, אתה מעמיק את חוסר הסימטריה בין יכולות הממשלה בבית הזה לבין יכולות חברי הכנסת.

גדעון סער: אין לזה שום הצדקה, ואני מציע לא ללכת בדרך הזאת.

גדעון סער: הליכה בדרך הזאת - ראינו אותה בדברים אחרים.

גדעון סער: היא לא מסתיימת בניצחונות היא מסתיימת בביזיונות.

דוד טל: תודה רבה.

דוד טל: חבר הכנסת רותם – אינו נמצא, חבר הכנסת אפללו – איננו.

דוד טל: הצעה לתיקון תקנון הכנסת לפי חוק יסוד: הכנסת החלפת סעיף 117

דוד טל: הנושא הבא הוא הצעה להחלפת סעיף 117, "קביעת הוועדה להכנסת הצעת החוק".

דוד טל: בבקשה, אדוני המזכיר.

איל ינון: ההצעה מבקשת לעשות שינוי מהמצב הנוהג היום, שבו - -

גדעון סער: חיזוק עריצות הרוב.

איל ינון: --שבו כל חבר כנסת יכול לקרוא מן האולם ועדה שאליה הוא - - -

דוד טל: גדעון, מחר אתם תהיה בשלטון.

גדעון סער: אבל אף פעם לא באנו לעשות את הדברים האלה.

גדעון סער: ואנחנו העברנו - לא כמוכם, שישבתם בשלטון בשביל לשרוד – העברנו כאן את הרפורמות הכי גדולות.

גדעון סער: לא באנו לשנות את התקנון כל שני וחמישי.

גדעון סער: חוצפה.

גדעון סער: כנופיה, אתם מתנהגים כמו כנופיה - - - כנופיה - - -

דוד טל: גדעון, אני קורא אותך לסדר פעם ראשונה.

גדעון סער: תקרא לי לסדר.

קריאות: - - -

גדעון סער: - - -

איל ינון: השינוי המוצע מבקש להפוך את המצב שבו כל חבר כנסת יכול לקרוא ממקום מושבו במליאה להעביר הצעת חוק לכל ועדה שהיא – כך שהמציע, שלעתים הוא הממשלה ולעתים חבר-הכנסת, או יושב ראש הוועדה שאליה עברה ההצעה, או יושב ראש ועדה שחושב שבוועדה שלו ההצעה צריכה להידון, הם אלה שיכולים לפנות לוועדת הכנסת ולבקש לעשות שינוי בהחלטה שאותה מקריא יושב ראש הישיבה, לאן החוק עובר.

איל ינון: אני חוזר ואומר, אם היום כל חבר כנסת יכול לקרוא ממקום מושבו לאיזו ועדה ילך החוק - - -

גדעון סער: עכשיו נגביל את חברי הכנסת.

גדעון סער: למה?

גדעון סער: ככה.

דוד טל: גדעון, המזכיר ברשות דיבור.

גדעון סער: המזכיר נמצא פה כמה חודשים ומביא הצעות דרקוניות לוועדה.

דוד טל: הוא לא מביא.

דוד טל: הביאו לו, והתפקיד שלו להעביר את זה לוועדה.

גדעון סער: שמי שמביא, שהוא יבוא לפה ויבקש.

גדעון סער: שתבוא יושבת ראש הכנסת לוועדה, תבקש ותנמק.

גדעון סער: שלא תשלח שליחים.

גדעון סער: אתה תהדר בכבודה של הוועדה.

דוד טל: אתה יכול לבקש מיושבת ראש הכנסת לבוא, אבל אדוני לא העיר את זה אף לא פעם אחת בדיונים הקודמים.

גדעון סער: הנה, אני אומר את זה.

אורי אריאל: אבל למה אתה הורג את השליח?

גדעון סער: שליח לדבר עבירה.

אורי אריאל: אבל עדיין אתה לא יכול להרוג אותו.

אורי אריאל: מה קרה?

דוד טל: חבר-הכנסת אריאל, זכות הדיבור שלך.

אורי אריאל: ההצעה הזאת, אדוני המזכיר, היה לא תהיה.

אורי אריאל: היא לא תקום ולא תהיה.

אורי אריאל: אני מציע, שאם תרצה לחסוך לכולנו זמן וגם קצת אי-נעימות, אז זה יהיה אחד הסעיפים שאתה תדון עם היושבת ראש במסגרת הסעיפים שהוועדה ביקשה לשקול שנית, כדי לא לבייש אף אחד פה בבית.

אורי אריאל: זהו, אני לא רוצה להאריך יותר.

אורי אריאל: לא צריך לצעוק, אפשר לסיים את זה במהירות.

אורי אריאל: פשוט לא להסכים.

אורי אריאל: זה הכול.

דוד טל: חברת הכנסת יחימוביץ.

שלי יחימוביץ': אני חושבת שיושבת ראש הכנסת, בהצעות שהיא מביאה לפנינו - - -

דוד טל: גדעון, אין הצבעות.

דוד טל: למה אתה עושה גיוס?

גדעון סער: אני לא עושה גיוס, אנשים משתתפים בדיון.

גדעון סער: זו לא קואליציה, הם באים להביע את דעתם.

שלי יחימוביץ': אני חושבת שיושבת ראש הכנסת, בהביאה לפנינו את ההצעות האלה, אינה ממלאה את תפקידה כיושבת ראש הכנסת ואינה דואגת לכבוד הכנסת, לא לזכויות חברי-הכנסת ולא לטווח הפעולה שלהם, אלא פועלת כיו"ר קואליציה בפועל וכדוברת הממשלה.

שלי יחימוביץ': תפקידה של יושבת ראש הכנסת הוא לגונן על חברי-הכנסת, לאפשר להם חקיקה ולאפשר להם לעבוד, ולא להצר את צעדיהם.

שלי יחימוביץ': אם יש משהו משותף לכל ההצעות הדרקוניות שמובאות היום, זה הצרת צעדיהם של חברי הכנסת ועבודה בשביל הממשלה.

שלי יחימוביץ': אני רוצה שיושבת ראש הכנסת תעבוד בשביל הכנסת, לא בשביל הממשלה ולא בשביל שמירת הקואליציה.

דוד טל: תודה.

דוד טל: חבר-הכנסת סער, בבקשה.

גדעון סער: אדוני היושב ראש, ההצעה הזאת באה לעשות שינוי דרמטי במקרה של הצעות חוק שבהן הוועדה היעודה שנויה במחלוקת.

גדעון סער: היא באה ליצור מעמד מיוחד.

גדעון סער: דרך אגב, היום יושב ראש הישיבה לא מוזכר בכלל בסעיף הזה בתקנון.

גדעון סער: יש כאן גם סיפור, שהוא צריך על הדוכן לקבוע, בהתאם לתקדימים - בוודאי באותן שניות מאז שהצעת החוק עוברת ועד לקביעתו הוא – או היא, תלוי מי יהיה יושב ראש הישיבה – יסקור לנגד עיניו את כל התקדימים ויקבע בהחלטה מלומדת.

גדעון סער: עוד יותר מכך - - -

דוד טל: אבל זה מונח על סדר היום - - -

גדעון סער: אדוני יאפשר לי, שאני ברשות דיבור.

גדעון סער: אני מכבד את ידיעותיו של אדוני.

גדעון סער: אדוני לא יתקן אותי כשאני ברשות דיבור.

דוד טל: אני מוכרח לתקן אותך, מפני שעל סדר היום של סגן יושב ראש הכנסת או יושב ראש הכנסת, כשיש הצעת חוק, כתוב למטה: הצעת החוק הזאת תעבור לוועדה זו, ועדה זו או ועדה זו, אבל ודאי שזה לא מחייב.

ראובן ריבלין: אפשר לבטל את התקנון, להשאיר ליושב ראש וליושב ראש ועדת הכנסת - - - מה שהם רוצים, שיעשו.

דוד רותם: זילות בסגנים, אדוני.

גדעון סער: הצעת החוק הזאת, שמובאת כאן ע"י יו"ר מועצת קדימה - - - הצעה זו לתיקון התקנון היא מבית היוצר לא של יושבת ראש הכנסת, אלא של מועצת קדימה.

גדעון סער: לבוא ולתת דריסת רגל, בפעם הראשונה, לממשלה כגוף – שלחברי כנסת לא תינתן זכות לקרוא, אבל לממשלה כאן בתיקון - - -

ארבל אסטרחן: כי היא מציעה - - -

גדעון סער: הממשלה מציעה, אבל אתם רוצים לשלול את הזכות מחברי כנסת בדבר פרלמנטרי ולתת אותו לממשלה.

איל ינון: לא, לא.

גדעון סער: זה כתוב פה שחור על גבי לבן.

איל ינון: אם זה כתוב לא טוב נתקן.

איל ינון: רק כשהיא המציעה.

גדעון סער: מה זה קשור?

גדעון סער: אדוני לא הבין: הממשלה מכהנת מכוח אמון הכנסת.

גדעון סער: היא כפופה לכנסת, לא להיפך.

גדעון סער: אתם באים פה להפוך סדרי עולם בסגנון בלתי דמוקרטי, של כנופיות.

גדעון סער: לכן אני בא ואומר: יכול להיות יושב ראש שהעניין נוגע אליו, אבל מטעמיו שלו, הוא לא ירצה להתעמת על נושא מסוים; הוא יגיע לעסקה כזאת או אחרת.

גדעון סער: אז מה?

גדעון סער: אז אתה שולל את הזכות לטעון שחוק מסוים רשאי לפנות לוועדה אחרת?

גדעון סער: זה הכול איך להקל לעצמנו את החיים; איך לגרום לזה שנהיה מוגנים מכל הכיוונים; איך לרוקן את הפרלמנט מכל תוכן; לרוקן את הפרלמנטריזם מכל תוכן.

גדעון סער: כי ככה זה כשעדת בריונים מגיעה לשלטון והיא צריכה להתמודד בזירה פרלמנטרית.

גדעון סער: היא לא מסוגלת – היא מנסה להגביל.

גדעון סער: על כן, אדוני היושב ראש, אני מצטרף להצעתו של חבר הכנסת אריאל.

גדעון סער: ההצעה הזאת לא תעבור.

גדעון סער: היה לא תהיה.

גדעון סער: לכן חבל שתתבזו.

גדעון סער: הרי אתם תתבזו, כפי שהתבזיתם - - -

קריאות: - - - גדעון סער: אני מציע לכם הצעה ידידותית, חברית, טובה, תחסכו מעצמכם והמכנסת את הביזיונות האלה.

דוד טל: תודה.

דוד טל: חבר-הכנסת רותם, ואחריו חברי-הכנסת זיו ואדלשטיין.

דוד רותם: אדוני היושב ראש, עושים דרמה מלא דרמה: יושבת ראש הכנסת היא לא בסדר, עדת בריונים, המזכיר – בואו נעזוב את זה.

דוד טל: וכנופיות.

דוד רותם: יש רק בעיה אחת, וזה דברי ההסבר.

דוד רותם: בדברי ההסבר כתוב ככה: "ברור כי התהליך הנהוג היום כפי שהוצג לעיל גורם לעיכוב בטיפול הצעות החוק ולא פחות מכך, לזילות הליכי החקיקה".

דוד רותם: אם הכוונה היא להרוויח את הזמן - לא הרווחנו שום דבר.

דוד רותם: כי מה שקורה זה שכאשר יש שתי הצעות, זה עובר לוועדת הכנסת היא מחליטה לאיזו ועדה.

דוד רותם: אתם מציעים את אותו הדבר.

דוד רותם: הרי אם אציע הצעת חוק ועל פי התקנון ומה שיכתוב היועץ המשפטי זה צריך לעבור לוועדת החוקה, ואני לא רוצה, אגיש בקשה לוועדת הכנסת.

דוד רותם: זה יעמוד שבועיים.

דוד טל: למה זה יעמוד שבועיים?

דוד רותם: כי ככה הם כותבים.

איל ינון: עד שבועיים.

דוד רותם: כאשר זה קורה במליאה ואומרים שזה יעבור לוועדת הכנסת, ממילא זה מחכה את התקופה של אותו שבוע, כשוועדת הכנסת מחליטה לאיזו ועדה.

דוד רותם: לא הרווחת זמן, לא הרווחת זילות החקיקה, כי מה שקורה הוא שהיושב ראש מכריז, מגישים בקשה וועדת הכנסת משנה – יש רוב קואליציוני, אין רוב קואליציוני.

דוד רותם: למה לעורר את חברי הכנסת ואת סערת הרוחות שמפריעה להם, שהם יחשבו שמי יודע מה רוצים לעשות להם?

דוד רותם: תשאירו את המצב הקיים, לא קרה שום דבר.

דוד רותם: אתה לא מרוויח זמן, אתה לא מרוויח כבוד לחקיקה.

דוד רותם: למה לך לעורר את חברי-הכנסת, שיחשבו שאתה נלחם בהם?

דוד רותם: זה לא נותן לך כלום.

דוד טל: תודה.

דוד טל: חבר-הכנסת זיו, בבקשה.

יצחק זיו: נכון, חבר-הכנסת סער, שיש לך יותר ניסיון ממני.

יצחק זיו: אבל כל צורת ההתבטאות והפאתוס שאתה מביע כאן, אני, כחבר כנסת חדש מסתכל ושואל את עצמי: לאן הגעתי?

יצחק זיו: מה כל הביטויים ששמענו כאן?

גדעון סער: אני מגן על הזכויות שלך.

יצחק זיו: אני רק שואל את עצמי: מה קרה בממשלות הקודמות, כשברגע שהועלתה הצעה להוריד מהגמלאים 4% כולם נתנו יד אחת?

יצחק זיו: מה קרה אם כל דבר כזה יתעכב עוד שבוע וההחלטות לא תהיינה פזיזות כאלה?

יולי יואל אדלשטיין: זה הפוך.

יולי יואל אדלשטיין: אז לגמלאים היה עוד שבוע 4%, עכשיו זה באותו יום.

יולי יואל אדלשטיין: זאת הכוונה של הממשלה.

יצחק זיו: מה שקרה אז, שפתאום היו החלטות באותו רגע, והקואליציה והאופוזיציה – כולם נתנו יד אחת לפגוע.

יצחק זיו: אני מבקש דבר אחד: בואו נרד מסגנון דיבור כמו שנהוג שיהיה כאן, ולא להתבטאויות של כל מה ששמענו כאן.

דוד טל: תודה רבה.

דוד טל: חבר-הכנסת אדלשטיין, בבקשה.

יולי יואל אדלשטיין: מכיוון שאני מקבל באהבה את הדברים של קודמי, לא אכנס למכנה משותף של כל מיני הצעות לתיקונים שהוצעו לנו.

יולי יואל אדלשטיין: רק אגיד לך, אדוני היושב ראש, ביטוי אחד בתרגום חופשי לעברית: כשמשהו לא שבור אל תנסה לתקן.

יולי יואל אדלשטיין: יש המון דברים לתקן, דווקא עם הנושא הזה – לאיזו ועדה להפנות הצעות חוק מהמליאה, דווקא על הנושא הזה לא שמעתי בשנותיי הקצרות כחבר כנסת – שהן גם כמניין שנותיך - לא שמעתי יותר מידי טרוניות ותלונות.

יולי יואל אדלשטיין: למה אנחנו נכנסים לזה?

יולי יואל אדלשטיין: אנחנו באמת מנסים לתקן את הנושא של שאילתות, את נושא של תשובות להצעות לסדר-יום, כל מיני דברים שבאמת זועקים לשמיים - - -

דוד טל: דרך אגב, אם יש דברים שאתה חושב שהם טעונים תיקון, זה התפקיד של הוועדה הזאת.

דוד טל: תביא את זה אליה.

גדעון סער: הגשתי הצעות לפני יותר משנה, בתקופתה של רוחמה אברהם.

גדעון סער: אדוני יבדוק את המגש שלו - - -

דוד טל: אני חושב שהשולחן שלי נקי, מפני שזאת ההוראה שנתתי בכניסתי לתפקיד: לשים כל מה שיש על השולחן.

גדעון סער: אדוני יבדוק מול הוועדה.

דוד טל: אנחנו נבדוק, ואם לא – אתה תזכיר לנו.

דוד טל: אני שוב חוזר, חבר-הכנסת אדלשטיין: כל הדברים שאדוני סבור שהם טעונים תיקון, זו הוועדה.

דוד טל: תביא את זה לכאן, נשכנע את חברי הכנסת.

יצחק זיו: ראינו במליאה שכל אחד זורק שם של ועדה, וזה לוועדת הכנסת.

יצחק זיו: השיטה הזאת לא יכולה לעבוד בצורה כזאת.

גדעון סער: אני, כיושב ראש מעמד האישה, יכול לפנות על כל הצעה לוועדת הכנסת.

גדעון סער: אז מה?

גדעון סער: למה אני יותר משלי יחימוביץ או מחבר הכנסת אריאל?

דוד טל: חבר-הכנסת אדלשטיין הוא בזכות דיבור.

דוד טל: הוא לא מפריע לאף אחד.

דוד טל: גדעון, חברך לסיעה.

יולי יואל אדלשטיין: בדקה שנאלצתי לשתוק, חשבתי אם אני יכול להביא תיקון לתקנון שיגן על זכות דיבור של חברי-כנסת, במיוחד אלה שמדברים בדרך כלל קצר, אבל לא הצלחתי.

יולי יואל אדלשטיין: אדוני היושב ראש, לא באתי לומר שלא מתקנים את מה שצריך.

יולי יואל אדלשטיין: אני אומר שמכיוון שמביאים הצעות, שבעיניי לפחות, הן מיותרות לגמרי – כמו שאמרתי, לא שבור ומנסים לתקן - אנחנו מעכבים את כלל הדברים, וחבל.

יולי יואל אדלשטיין: הוויכוח הזה והתלהטות הרוחות – זה מיותר.

יולי יואל אדלשטיין: זה פשוט לא טעון תיקון כל הסיפור.

דוד טל: תודה.

דוד טל: עוד מישהו רוצה להוסיף משהו לסיכום?

דוד טל: לא.

דוד טל: אם ככה אני נועל את הישיבה, תודה רבה לכולם.

דוד טל: נהניתי מאוד בחברתכם, חבריי חברי-הכנסת.